เตือนเกษตรกรชาวสวนยางพารา เฝ้าระวังโรคใบร่วงยางพารา
นายวสันต์ สุขสุวรรณ เกษตรจังหวัดตรัง  เปิดเผยว่า กลุ่มอารักขาพืชสำนักงานเกษตรจังหวัดตรัง ห่วงใยเกษตรกรชาวสวนยาง เนื่องจากปัจจุบันพบการแพร่ระบาดของโรคใบร่วงยางพาราในพื้นที่ ขอให้เกษตรกรหมั่นสังเกตอาการของต้นยางพารา ซึ่งลักษณะอาการใบร่วงที่เกิดจากเชื้อรา Pestalotiopsissp. เกิดรอยช้ำเป็นกลุ่มชัดเจนด้านหลังใบแก่ จากนั้นกลายเป็นวงค่อนข้างกลม-สีเหลือง แล้วเปลี่ยนเป็นแผลกลมสีสนิมซีดเนื้อเยื่อสีเหลืองใหญ่ขึ้นเป็นขอบแผลดำเปลี่ยนเป็นเนื้อเยื่อแห้งสีน้ำตาลจนถึงขาวซีดจุดแผลบนใบมีมากกว่า 1 แผล แนวก้างปลา อาจลุกลามซ้อนกันจนเป็นแผลขนาดใหญ่จากนั้นใบจะเหลืองและร่วงในที่สุด  ขณะที่ลักษณะอาการใบร่วงที่เกิดจากเชื้อรา Phytophthoraspp ใบร่วงทั้งที่มีสีเขียวสดและสีเหลือง โดยที่ก้านใบช้ำสีดำมีน้ำยางเกาะติดอยู่ เมื่อนำใบยางเป็นโรคมาสะบัดเบาๆ ใบย่อยจะหลุดทันทีอาการโรครุนแรงและใบร่วงมากหลังมีฝนตกหนักติดต่อกันอย่างน้อย 2 วัน ต้นยางอายุมากขนาดใหญ่ได้รับผลกระทบที่รุนแรงกว่าต้นยางอายุน้อยขนาดเล็ก  โดยเชื้อรานี้ทำให้ใบร่วงได้กว่า 90% ทำให้ผลผลิตลดลง 30-50% พบในทุกพันธุ์ยางที่ปลูกและยากต่อการควบคุมป้องกัน แพร่ระบาดโดยลมและฝน    สำหรับคำแนะนำเบื้องต้นในการป้องกันกำจัด เกษตรกรควรใส่ปุ๋ยบำรุงดินตามคำแนะนำของสถาบันวิจัยยาง เพื่อให้ต้นยางพาราสมบูรณ์ แข็งแรงและพ่นสารเคมีกำจัดเชื้อรา หากมีการตรวจพบโรคใบร่วง สารเคมีที่แนะนำ Thiophanate Methyl, Benomyl, Hexaconazole, Thiophanate Methyl, Triadimefon และ Difenoconazole โดยพ่นลงพื้นดินบริเวณที่พบเชื้อ หรือพ่นบริเวณทรงพุ่มยางพารา  หากพบการระบาดเสียหายรุนแรง แนะนำให้เกษตรกรแจ้งประสานงานไปยังสำนักงานเกษตรอำเภอ หรือกลุ่มอารักขาพืช สำนักงานเกษตรจังหวัดตรัง  โทร. 075-218382 เพื่อขอคำแนะนำในการแก้ไขปัญหาต่อไป